
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), поступајући по притужби Т. Ђ., Заштитник грађана  
У Т В Р Ђ У Ј Е
Секретаријат за образовање и дечју заштиту Градске управе града Београда начиниo je пропусте у раду тако што просветна инспекција
· у ванредним инспекцијским надзорима ниje потпуно и правилно утврђивалa и оцењивалa да ли установе образовања и васпитања правилно примењују прописе који уређују процес образовања и васпитања, заштиту деце и ученика од насиља, злостављања и занемаривања и додатну подршку ученику у образовању;
· при утврђивању пропуста ниje налагалa (одговарајуће) мере како би пропусти и последице пропуста биле отклоњене или у највећој могућој мери умањене, а одговорност за пропусте утврђена.
На основу Уставом и законом прописаних овлашћења, Заштитник грађана упућује Секретаријату за образовање и дечју заштиту Градске управе града Београда следеће 

П Р Е П О Р У К Е

1.
Потребно је да Секретаријат за образовање и дечју заштиту Градске управе града Београда предузмe мере како би се у будућим случајевима инспекцијски надзори у вези са заштитом деце од насиља, злостављања и занемаривања, спроводили правилно, законито, ефикасно и потпуно, у поступцима у којима ће просветни инспектори:
· испитивати да ли су установе образовања и васпитања примениле Правилник о протоколу поступања у установи у одговору на насиље, злостављање и занемаривање;
· потпуно, правилно, савесно и непристрасно утврђивати и оцењивати све чињенице и околности у случајевима пријаве насиља, у складу са важећим прописима и прихваћеним стандардима; 
· налагати целисходне и сразмерне мере ради отклањања утврђених пропуста и контролисати њихово спровођење.  
2.
Потребно је да Секретаријат за образовање и дечју заштиту Градске управе града Београда, поступајући по препоруци под бројем 1, процени да ли је просветним инспекторима потребно додатно обучавање о примени Правилника о протоколу поступања у установи у одговору на насиље, злостављање и занемаривање, заштити ученика од насиља и правима детета на заштиту од сваког облика насиља и на квалитетно образовање, те уколико оцени да су обуке потребне исте и обезбеди.

Секретаријат за образовање и дечју заштиту Градске управе града Београда обавестиће Заштитника грађана о мерама које су предузете ради поступања по препорукама у року од 60 дана од дана пријема овог акта уз достављање доказа о предузетим мерама.

Р а з л о з и
Заштитнику грађана се обратила Т. Ђ. са притужбом на рад Основне школе „Владимир Роловић“ из Београда у којој указује да је њена ћерка, ученица IV разреда, жртва вршњачког насиља, а да Школа не предузима мере како би њену ћерку заштитила. Заштитник грађана је покренуо поступак контроле законитости и правилности рада Секретаријата за образовање и дечју заштиту Градске управе града Београда. 

На основу достављене документације, утврђено је да је Секретаријат извршио инспекцијски надзор
 у Основној школи „Владимир Роловић“ из Београда, у коме је констатовао следеће:
· Да је на основу изјава одељенског старешине и педагога утврђено које мере и радње су предузете у Школи – разговори са ученицом и њеном мајком. 
· Да је директорка по добијању дописа притужиље, у коме она износи све проблеме које има њена ћерка у Школи и наводи да је о свему информације имала одељенски старешина, организовала састанак са одељенским старешином и стручним сарадницима Школе, дала им налог да напишу изјаве у вези дописа и одлучила да Тим за безбедност одржи хитан састанак и да донесе мере за повећање безбедности ученице. 

· Непосредним увидом у дневник образовно-васпитног рада у одељењу утврђен је успех ученице на крају првог полугодишта, број оправданих изостанака, да је мајка ученице долазила на родитељске састанке и нема евидентираних евентуалних жалби родитеља. Такође констатује да је у делу дневника напомене евидентирано да се ученица исписала из Школе. 

· Да је Школа предузела мере прописане Правилником о протоколу поступања у установи о одговору на насиље, злостављање и занемаривање предвиђене за први ниво, односно да је одељенски старешина обавила разговоре са ученицима и родитељима, као и да су у решавању ситуација са ученицима и родитељима били укључени и педагог и психолог Школе. 

· Да је поводом навода из представке родитеља који се односе на рад одељенског старешине обавестио Школску управу Министарства просвете, науке и технолошког развоја. 

На основу утврђеног чињеничног стања, директору су наложене мере:

· да о свим радњама које су предузете у Школи поводом притужбе мајке, исту обавести; 

· да у сарадњи са стручним сарадницима Школе, сачини план и појача педагошко инструктивни увид у рад одељенског старешине;

· да обезбеди одржавање ванредног родитељског састанка у одељењу и све родитеље упозна са одредбама тада важећег Закона о основама система образовања и васпитања и Правилника о васпитно-дисциплинској одговорности ученика Школе, Правилима понашања ученика, запослених и родитеља и Правилником о протоколу поступања у установи у одговору на насиље, злостављање и занемаривање. 

Утврђено је да је након извршеног инспекцијског надзора, одржан састанак Тима за безбедност
 на коме је разматран извештај о ванредном инспекцијском надзору, те је након прочитаног записника и дискусије договорено да се:  

· направи акциони план подршке наставнику о реаговању на евентуално насиље у одељењу; 

· појача педагошко инструктивни увид у рад одељенског старешине, тако што ће директор обилазити часове и у сарадњи са педагогом и психологом на часу одељенске заједнице урадити радионице, на тему вршњачко насиље, другарство и оснажити ученике за бољу комуникацију и кохезивност унутар одељења, као и конструктивног реаговања на сукобе;

· истакну процедуре реаговања на насиље по нивоима;

· појача сарадња са родитељима. 

У циљу контроле извршења наложених мера, просветна инспекторка је извршила контролни инспекцијски надзор
 у коме је констатовано да је Школа поступила по свим наложеним мерама. 
Просветна инспекторка није разматрала нити је ценила да ли је поводом пријава притужиље да је њена ћерка жртва насиља у Школи поступао Тим за заштиту ученика од насиља, злостављања и занемаривања. У инспекцијском надзору није констатовано да Тим након прикупљања чињеница није ни оценио о ком нивоу насиља се ради. Напротив, ниво насиља не помињу ни одељенски старешина, ни стручни сарадници, па ни директор, већ је ниво насиља „утврдила“ просветна инспекторка, наводећи да је Школа предузела мера прописане Правилником о протоколу поступања у установи у одговору на насиље, злостављање и занемаривање предвиђене за први ниво насиља. С обзиром да улога просветне инспекторке није да буде замена за школске органе и тела, њена надлежност није била да утврђује ниво насиља, јер је то посао Школе и њеног Тима за заштиту од насиља, злостављања и занемаривања, а просветна инспекторка треба да цени активности које су органи и тела Школе – директор, Тим, одељенски старешина и стручни сарадници предузели поводом пријава притужиље да је њена ћерка жртва вршњачког насиља. 

Просветна инспекторка је пропустила да утврди незаконитост у раду Школе која се огледа у томе што у конкретном случају није поступао Тим за заштиту ученика од насиља, злостављања и занемаривања, нити су на основу оцене Тима о нивоу насиља, у Школи предузете мере и активности. Напротив, просветна инспекторка констатује да је Школа предузела мере прописане Правилником о протоколу поступања у установи у одговору на насиље, злостављање и занемаривање, и поред одсуства чак и елементарне активности Школе као што је активација Тима за заштиту од насиља, злостављања и занемаривања и обавезних активности. 

Просветна инспекторка није ценила чињеницу да у дневнику образовно-васпитног рада нема евидентираних жалби родитеља, а у допису мајке и изјави одељенског старешине се наводе ситуације у којима је мајка пријављивала да је њена ћерка жртва насиља, које, као такве, нису евидентиране. Просветна инспекторка није испитивала, нити поклонила пажњу наводима пријаве мајке о догађајима који трају више година. 

Заштитник грађана затражио је крајем 2018. године додатну информацију о евентуалним новим поступањима просветне инспекције у овом случају, ради утврђивања да ли је евентуалним додатним поступањем просветних инспектора дошло до отклањања начињених пропуста у раду. Из изјашњења Секретаријата
 Заштитник грађана утврдио је да није било додатних поступања просветне инспекције у овом случају, те да пропусти које је просветна инспекција начинила нису отклоњени.

Т
***
Приликом утврђивања пропуста, Заштитник грађана руководио се одредбама Закона о основама система образовања и васпитања
, Закона о основном образовању и васпитању
,  Правилника о протоколу поступања у установи у одговору на насиље, злостављање и занемаривање
 и Општег протокола за заштиту деце од злостављања и занемаривања
 и Правилника о додатној образовној, здравственој и социјалној подршци детету и ученику
.
***
Заштитник грађана је 2013. и 2015. године утврдио вишеструке исте, истоврсне или сличне пропусте у раду Секретаријата за образовање и дечју заштиту Градске управе града Београда у вршењу инспекцијског надзора, па је органу упутио већи број препорука
. Заштитник грађана констатује да чињеница да се идентични пропусти у ради просветне инспекције у Београду понављају и након што су органу упућене препоруке, указује да су изостале системске мере којима се рад просветних инспектора унапредио, са циљем да се у целости оствари сврха инспекцијског надзора. 
Oрган који има надзорна овлашћења има и дужност да та овлашћења спроводи правилно, ефикасно и у границама овлашћења, а са посебном пажњом и нарочитом хитношћу када постоји сазнање о могућој повреди права детета. Правилно вршење надзорне функције подразумева коришћење овлашћења која су прописима предвиђена, сразмерна утврђеном пропусту, сврсисходна и извршива и која обезбеђују отклањање пропуста у највећој мери и спречавање њиховог понављања у будућности. Предлагање и указивање контролисаној установи, као ни прихватање поступања Школе, није законом прописано овлашћење просветног инспектора. У инспекцијским надзорима, када утврди пропуст, просветна инспекција може предузимати само оне мере које су за такве случајеве и предвиђене. 

Заштитник грађана сматра да је неопходно системско деловање на нивоу Секретаријата, како би се уједначило поступање просветних инспектора и обезбедило целовито, функционално, ефикасно и сврсисходно спровођење инспекцијског надзора.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Секретаријату за образовање и дечју заштиту Градске управе града Београда, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 

	
	ГЕНЕРАЛНИ СЕКРЕТАР

	
	Оља Јовичић

	Доставити:

· копију Министарству просвете, науке и технолошког развоја 
· копију подноситељки притужбе

� VII-06 Број: 614-....,.../2016 од 21. 04. 2016. године


� Бр. .... од 27. 04. 2016. године 


� VII-06 Број: 614-.../2015 од 18. 05. 2016. године


� акт Секретаријата број 614-../2019 од 31. 01. 2019. године


� „Сл. гласник РС“ бр. 72/09, 52/11, 55/13, 35/15 и 68/15


� „Сл. гласник РС“, бр. 55/2013 


� „Сл. гласник РС“, бр. 30/2010


� усвојила Влада Републике Србије 2005. године


� „Сл. гласник РС“, бр. 63/10


� акт Заштитника грађана бр. 14-.../13 од 11. 09. 2013. године и бр. 5-2-1505/2014 од 30. 12. 2015. године 

